સૌથી ધનિક ભારતીય મુકેશ અંબાણીની ટેલિકોમ કંપની રીલાયન્સ જિઓને ફોર્ચ્યુનના ચેન્જ ધ વર્લ્ડની યાદીમાં ટોચનો ક્રમ આપવામાં આવ્યો છે. આ યાદીમાં કંપનીઓને પૃથ્વી અને સામાજિક સમસ્યાઓના ઉકેલમાં મદદ કરવા માટેના નફાના ઉદ્દેશ્યને ધ્યાનમાં રાખીને મૂલવવામાં આવી છે. આજે જાહેર કરવામાં આવેલી ફોર્ચ્યુનની યાદીમાં જિઓ ફાર્માસ્યુટીકલ ક્ષેત્રની અગ્રણી કંપની મર્ક અને બેન્ક ઓફ અમેરિકા કરતાં પણ આગળ છે. ચાઇનીઝ ગ્રૂપ અલિબાબા આ યાદીમાં પાંચમા નંબરે, ક્રોગર છઠ્ઠા નંબરે, ઇન્સ્ટ્રીયલ મશીનરી કંપની એ.બી.બી. આઠમા નંબરે અને હ્યુજીસ નેટવર્ક સિસ્ટમ દસમા નંબરે છે. જો ઇન્ટરનેટનો ઉપયોગ પાયાનો માનવ હક ગણવામાં આવે – અને સંયુક્ત રાષ્ટ્રોએ પણ તેને 2016માં તેમ જાહેર કર્યું છે – તો રીલાયન્સ જિઓ અન્ય કોઇ સેવા કરતાં વધારે હકદાર છે, એમ ફોર્ચ્યુને જણાવ્યું હતું.